Helle Sjelle (KF), 2006-04-20:
Jeg vil gerne starte med at sige, at vi Konservative generelt er positive over for, at vi får et servicedirektiv.
Vi mener, at handel og udveksling mellem forskellige lande kan være med til at skabe arbejdspladser og økonomisk fremgang for alle, og derfor mener vi også, at man bør arbejde for at sikre et velfungerende indre marked.
Desværre er det jo sådan i dag, at det indre marked for tjenesteydelser ligger langt bag det indre marked for handel.
Den ubalance skulle gerne ændres, men det forudsætter naturligvis, at vi forbedrer mulighederne for handel med serviceydelser på tværs af grænserne.
Derfor har vi efter vores opfattelse brug for et servicedirektiv, der sikrer en fleksibel adgang til de forskellige nationale markeder.
Det skal være lettere at levere tjenesteydelser på tværs af vore landegrænser.
Det er vores opfattelse, at det oprindelige forslag indeholdt en lang række problematiske dele, først og fremmest med hensyn til oprindelseslandsprincippet, hvor forslaget gjorde det vanskeligt at føre kontrol med udenlandske tjenesteydere, da det forudsatte kendskab til samtlige EU-landes lovgivning.
Samtidig betød den daværende udformning af oprindelseslandsprincippet, at tjenesteydere fra forskellige lande kunne arbejde på forskellige vilkår i det enkelte land.
Det var efter vores opfattelse ikke hensigtsmæssigt.
Dernæst var det oprindelige forslag også problematisk i forhold til den danske arbejdsmarkedsmodel.
Nu foreligger Kommissionens reviderede forslag, og det er umiddelbart vores opfattelse, at der er tale om en række forbedringer i forhold til det oprindelige forslag.
Overordnet mener vi derfor, at det reviderede forslag ser bedre ud, men det er naturligvis vigtigt, at vi nu får analyseret det grundigt og afklaret diverse tvivlsspørgsmål inden en endelig vedtagelse.
Derfor synes vi også, at det er positivt, at man fra regeringens side lægger op til en undersøgelse af det reviderede forslag.
Men som sagt mener vi, at det reviderede forslag umiddelbart indeholder en lang række forbedringer.
For det første er der nu tale om, at arbejdsmarkedet ikke er berørt af servicedirektivet.
Det betyder, at den danske arbejdsmarkedsmodel kan bevares, som vi kender den.
For os er det vigtigt, at det også fremover er arbejdsmarkedets parter, der forhandler løn og arbejdsvilkår, ligesom retten til at konflikte skal bevares.
Der er derudover tale om, at undtagelsesområderne udvides.
Det betyder, at rene offentlige ydelser, som staten udfører, bl.a. på det sociale, uddannelsesmæssige, kulturelle og retlige område, er undtaget.
Samtidig undtages en lang række andre områder som f.eks. refusion af sundhedsydelser, strafferet, skatteområdet og sociale tjenester.
Det stemmer helt overens med vores ønsker.
I det reviderede forslag har Kommissionen opgivet oprindelseslandsprincippet, og vi mener, at den nye udformning er et godt grundlag at arbejde videre ud fra.
Det er vores grundlæggende holdning, og ændringen er således helt i tråd med vores ønsker.
Alt i alt mener vi således, at det reviderede forslag indeholder en lang række forbedringer, og at det er et væsentlig bedre udgangspunkt end det oprindelige forslag.
Nu må vi så se, hvad de nærmere granskninger af forslaget viser.
Vi har noteret os, at mange af de problematiske elementer, som forslaget indeholdt, er fjernet, og vi håber, at det vil bane vejen for skabelsen af et velfungerende indre marked for serviceydelser.
Vi glæder os over, at regeringen tager godt imod Kommissionens ændringer, og at regeringen vil deltage aktivt i de kommende forhandlinger.
Vi håber, at de vil bære frugt.